Quarantine vaan nujehey gothah Thailand ge Phuket tourist innah hulhuvaalaifi | Atoll News\nކަރަންޓީން ވާން ނުޖެހޭ ގޮތަށް ތައިލެންޑުގެ ޕުކެޓު ޓޫރިސްޓުންނަށް ހުޅުވާލައިފި\nޝާއިޢުކުރީ: ފާޠިމަތު ފާޒިހާ ޖުލައި 1, 2021, 22:27\nކަރަންޓީންވާން ނުޖެހޭ ގޮތަށް ތައިލެންޑުގެ މަޝްހޫރު ޓޫރިޒަމް މަންޒިލް ޕުކެޓު ޓޫރިސްޓުންނަށް ހުޅުވާލައިފި އެވެ.\nމިއަދު ޕުކެޓު ހުޅުވާލުމުން އެންމެ ފުރަތަމަ ފްލައިޓުގައި ގޮސްފައިވަނީ އިސްރާއީލް އާއި އަބޫދާބީ އަދި ގަތަރުގެ ޓޫރިސްޓުންނެވެ. ކުޕެޓަށް ކަރަންޓީން ނުވާގޮތަށް ޗުއްޓީ ހޭދަ ކުރަންދާ ޓޫރިސްޓުންނަށް އެ ރަށުން ބޭރަށް ތައިލެންޑުގެ އެއްވެސް ސަރަހައްދަކަށް 14 ދުވަސް ފަހުން ނޫނީ ދަތުރެއް ނުކުރެވޭނެ އެވެ.\nޕުކެޓަށް ދާ ޓޫރިސްޓުންނަށް އޮންނަ ހަމައެކަނި ޝަރުތަކީ 72 ގަޑިއިރު ނުވާ ކޯވިޑް-19 ޕީސީއާރު ނެގެޓިވް ޓެސްޓެއްގެ ނަތީޖާ އޮތުމާއި އެކު ވެކްސިން ފުރިހަމަ ކޮށްފައިވުމެވެ. އޭރުން އެ ރަށުގައި އާންމުކޮށް އުޅުމުގެ ފުރުސަތު އޮވެ އެވެ.\nތައިލެންޑުން ޕުކެޓު ހުޅުވާލުމުގެ ކުރިން އެ ރަށުގައި ދިރިއުޅޭ މީހުންގެ ވެކްސިން ޖަހާ އާބާދީގެ 70 ޕަސެންޓަށް ވަނީ ކޯވިޑް-19 ވެކްސިން ދެ ޑޯޒުދީ ނިންމާފައި އެވެ.\nތައިލެންޑު ސަރުކާރުން ބުނީ ކަރަންޓީން ވާން ނުޖެހޭ ގޮތަށް ޕުކެޓު ހުޅުވާލީ އެއީ ވަރަށް ނުރައްކާތެރި ކަމެއްކަން އެނގިތިބެ ކަމަށެވެ. އެކަމަކު ގައުމު ބަންދުކޮށްގެން ތިބެން ޖެހުމުން ރައްޔިތުންގެ އާމްދަނީއަށް ވަރަށް ބޮޑަށް އަސަރު ކުރަމުންދާތީ އެނޫން ގޮތެއް ނެތުމުން ހުޅުވާލަން ނިންމީ ކަމަށެވެ.\nއަދި ކުރިޔަށް އޮތް ދެ މަހެއްހާ ދުވަހުގެ ތެރޭގައި އިތުރު ޓޫރިސްޓު މަންޒިލްތައް ކަރަންޓީން ނުވާގޮތަށް ހުޅުވާލަން ނިންމާފައިވާ ކަމަށް ބުންނެވެ. އަދި އެ ގައުމުގެ ވައިގެ ބޯޑަރު އާންމުކޮށް އޮކްޓޯބަރު މަހު ހުޅުވާލުމަށް މަސައްކަތް ކުރަމުންދާ ކަމަށް ބުންޏެވެ.


Bai garunahfahu revenue stamp jehun nimumakah\nބައިގަރުނަށްފަހު ރެވެނިއު ސްޓޭމްޕް ޖެހުން ނިމުމަކަށް\nއެކިއެކި ލިޔުންތަކުގައި މިހާރު ޖަހަމުންދާ ރެވެނިއު ސްޓޭމްޕް ޖެހުން ނިމުމަކަށް އަތުވެއްޖެ އެވެ.\nރެވެނިއު ސްޓޭމްޕް ޖެހުން ނިމުމަކަށް އައީ އެކިއެކި ލިޔުންތަކުގައި މިހާރު ޖަހަމުންދާ ރެވެނިއު ސްޓޭމްޕް ޖެހުމުގެ ގާނޫނު އުވާލުމަށް މަޖިލީހަށް ހުށަހެޅި ބިލް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް މިއަދު ތަސްދީގު ކުރެއްވުމާ ގުޅިގެންނެވެ.\nއެކި ލިޔުންތަކުގައި ރެވެނިއު ސްޓޭމްޕް ޖަހަމުން އައީ ނަވާރަ ސަތޭކަ ހަތްދިހަ ވަނަ އަހަރުން ފެށިގެން އަމަލުކުރަންދާ ގާނުނަކުންނެވެ. އެހެންކަމުން ސްޓޭމްޕް ޖެހުން ނިމުމަކަށް މިއައީ 51 އަހަރު ފަހުންނެވެ.\nރެވެނިއު ސްޓޭމްޕް ޖެހުމުގެ ގާނޫނު އުވާލުމަށް މަޖިލީހަށް ހުށަހެޅުއްވީ މެދު ހެންވޭރު ދާއިރާގެ މެމްބަރު އަދި މެޖޯރިޓީ ލީޑަރު އަލީ އާޒިމް އެވެ. އެ ބިލް މަޖިލީހުން ފާސްކުރީ މި މަހުގެ ފަސްވަނަ ދުވަހު އެވެ.\nބިލް ހުށަހަޅުއްވަމުން އަލީ އާޒިމް ވިދާޅުވީ ރެވެނިއު ސްޓޭމްޕް ޖެހުމުގެ ނިޒާމު ހިންގުމަށް މިހާރު ހިނގާ ހަރަދާ ބަލާއިރު އެކަމުގެ ތެރެއިން އެކަށީގެންވާ އާމްދަނީއެއް ލިބެމުން ނުދާ ކަމަށެވެ.\n"މިކަން މިހެން އޮތް އިރު ރެވެނިއު ސްޓޭމްޕް ޖެހުން ހުއްޓާލިޔަސް ދައުލަތުގެ އެކިއެކި އިދާރާތަކުން ފޯރުކޮށްދޭ ހިދުމަތްތަކުން ނަގާ ފީންވެސް ރަނގަޅު އާމްދަނީއެއް ލިބޭނެ،" ގާނޫނު އުވާލަން ބޭނުންވާ ސަބަބު ހިއްސާކުރައްވަމުން ވިދާޅުވެފައިވެ އެވެ.\nއާޒިމް އިތުރަށް ވިދާޅުވީ ވިޔަފާރިކުރާ ފަރާތްތަކުން ހިދުމަތް ހޯދާއިރު ދައްކަން ޖެހޭ ފީއާއި އެހެނިހެން ފައިސާ ދެއްކުމަށްފަަހު އަދި ރެވެނިއު ސްޓޭމްޕް ޖަހަން ޖެހުމުން ގިނަ ދަތިތަކެއް ކުރިމަތިވާ ކަމަށެވެ. އެހެންކަމުން ގާނޫނު އުވާލުމާއެކު ހިދުމަތް ހޯދާ ފަރާތްތަކަށާއި ވިޔަފާރި ކުރާ ފަރާތްތަކަށް ލުއިތަކެއް ލިބޭނެ ކަމުގެ ޔަގީންކަން ވެސް ދެއްވި އެވެ.\nރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު އަލީ އާޒިމް


SunOnline: Kurendhoo Council ge inthihaabu PPM ge Madheeh kaamiyaabu kohfi\nކުރެންދޫ ކައުންސިލުގެ ރައީސްގެ އިންތިޚާބު ޕީޕީއެމްގެ މަދީހު ކާމިޔާބުކޮށްފި\nމުހައްމަދު ޔަމީން 26 Mar 2022, 17:56\nކުރެންދޫ ކައުންސިލުގެ ރައީސްގެ އިންތިހާބު ކާމިޔާބުކުރެއްވި އިސްމާޢީލް މަދީހު ---\nމިއަދު ބޭއްވި ޅ.ކުރެންދޫ ކައުންސިލުގެ ރައީސްގެ އިންތިޚާބު ޕީޕީއެމްގެ ކެނޑިޑޭޓް އިސްމާޢީލް މަދީހު ކާމިޔާބުކޮށްފިއެވެ.\nމަދީހު މި އިންތިޚާބު ކާމިޔާބު ކުރީ އެމްޑީޕީގެ ކެނޑިޑޭޓް ޢަލީ ނަސީރުއާއި ވާދަކޮށެވެ.\nމި އިންތިޚާބުގައި ވޯޓުލީ ތިން ފޮށި ވެސް މިހާރު ގުނާ ނިމިފައިވާ އިރު، ކުރެންދޫގެ ދެ ވޯޓު ފޮށިން މަދީހުއަށް ކުރި ލިބުނީ 14 ވޯޓުގެ ތަފާތުންނެވެ. މާލޭ ފޮށިން މަދީހު ކުރި ހޯއްދެވީ 35 ވޯޓުގެ ތަފާތުންނެވެ.\nކުރެންދޫގައި ބެހެއްޓި ދެ ވޯޓު ފޮށިން އެމްޑީޕީގެ ކެނޑިޑޭޓް އަލީ ނަސީރަށް ލިބުނީ 366 ވޯޓެވެ. އެ ދެ ފޮށިން ޕީޕީއެމްގެ މަދީހުއަށް ލިބުނީ 380 ވޯޓެވެ. އެ ދެ ފޮއްޓަށް ލައިފައިވާ ވޯޓުގެ ތެރެއިން9ވޯޓަކީ ބާތިލު ވޯޓެވެ.\nމާލޭގައި ބެހެއްޓުނު ވޯޓު ފޮށިން ޢަލީ ނަސީރުއަށް ލިބުނީ 198 ވޯޓެވެ. އެ ފޮށިން މަދީޙުއަށް ލިބުނީ 234 ވޯޓެވެ. އެ ފޮށިން ބާތިލުވީ 11 ވޯޓެވެ.\nމިއާ އެކު، އަލީ ނަސީރަށް ލިބުނީ ޖުމްލަ 564 ވޯޓެވެ. މަދީހުއަށް ޖުމްލަ 614 ވޯޓު ލިބުނެވެ. އަދި، ޖުމްލަ 20 ވޯޓު ވަނީ ބާތިލުވެފައެވެ.\nކުރެންދޫ ކައުންސިލް މިހާރު އެކުލެވިގެން ވަނީ އެމްޑީޕީގެ ހަތަރު ގޮނޑިއާއި ޕީޕީއެމްގެ ގޮނޑިއެއްގެ މައްޗަށެވެ.\nއެ ކައުންސިލުގެ ރައީސްގެ މަގާމު ހުސްވީ އެ މަގާމުގައި ކުރިން ހުންނެވި އިބްރާހީމް ސިމާއު އަމިއްލަ ސަބަބުތަކަކަށް ޓަކައި އެ މަގާމުން އިސްތިއުފާ ދެއްވުމުންނެވެ. ސިމާއު އަކީ އެމްޑީޕީގެ ޓިކެޓުގައި އިންތިޚާބުވި މެންބަރެކެވެ.\nވާދަވެރިކަން ބޮޑު އެ އިންތިހާބަށް ދެ ޕާޓީއިން ވެސް ވަނީ ފޯރިގަދަ ކެމްޕޭނެއް ކޮށްފައެވެ. އެގޮތުން ކުރީގެ ދެ ރައީސުން ކަމުގައިވާ ރައީސް އަބްދުﷲ ޔާމީން އަބްދުލްގައްޔޫމާއި، ރައީސް މުހައްމަދު ނަޝީދު ވެސް އެ އިންތިހާބުގެ ކެމްޕޭނަށް ކުރެންދޫއަށް ވަޑައިގަތެވެ.


Mi inthihab ge natheeja in bodu nimmumah asarukoffaane: Raees | Mihaaru\nއެމްޑީޕީގެ މަޖިލިސް ކެމްޕެއިނަށް ރައީސް އިބްރާހިމް މުހައްމަދު ސޯލިހު މިއަދު ލަންދޫއަށް ވަޑައިގެން ކުޑަކުއްޖަކާ ސަލާމްކުރައްވަނީ.-- ފޮޓޯ: އެމްޑީޕީ\nމި އިންތިޚާބުގެ ނަތީޖާ އިން ބޮޑު ނިންމުމަށް އަސަރުކޮށްފާނެ: ރައީސް\n04 އެޕްރީލް 2019 - 12:52 26 comments\nއަންނަ ހޮނިހިރުދުވަހު ބާއްވާ ރައްޔިތުންގެ މަޖިލީހުގެ އިންތިޚާބުގެ ނަތީޖާ ނުކުންނަ ގޮތަކުން، ރިޔާސީ އިންތިޚާބުގައި ރައްޔިތުން ނިންމި ނިންމުމަށް އަސަރުކޮށްފާނެ ކަމަށް ރައީސް އިބްރާހިމް މުހައްމަދު ސޯލިހު ނ. ލަންދޫގައި މިއަދު ވިދާޅުވެއްޖެ އެވެ.\nއެމްޑީޕީގެ ޓިކެޓުގައި މަނަދޫ ދާއިރާ އަށް ވާދަ ކުރައްވާ އަހުމަދު ހާރޫންގެ ކެމްޕެއިން ބައްދަލުވުމުގައި ރައީސް ވިދާޅުވީ މިދިޔަ ސެޕްޓެމްބަރު 23 ގައި ބޭއްވި ރިޔާސީ އިންތިޚާބުގައި ރައްޔިތުން ތިބީ ގޮތްތަކެއް ނިންމައިގެން ކަމަށެވެ. އެމަނިކުފާނު އެ އިޝާރާތް ކުރެއްވީ، ކުރީގެ ރައީސް އަބްދުﷲ ޔާމީން ބަލިކޮށް، އިދިކޮޅު ކޯލިޝަނަށް ރައްޔިތުން ތާއީދުކޮށް އެމަނިކުފާނު ރައީސް ކަމަށް އިންތިޚާބު ކުރަން ނިންމި ނިންމުމަށެވެ.\nއެމަނިކުފާނު ވިދާޅުވި ގޮތުގައި ރިޔާސީ އިންތިޚާބުގައި އާ ވެރިކަމަކަށް ރައްޔިތުން ޖާގަ ދިނީ ބޮޑު އަޣުލަބިއްޔަތަކުންނެވެ. އެކަމަކު މަޖިލީސް އިންތިޚާބުގައި ނަތީޖާ ނުކުންނަ ގޮތަކުން އެ ނިންމުމަށް އަސަރުކޮށްފާނެ ކަމަށް ވިދާޅުވި އެވެ.\n"އެންމެ ވޯޓަކީ ވެސް މުހިއްމު އެއްޗެއް. އަދި މަޖިލީހުގައި އިންނަ އެންމެ މެމްބަރަކީ ވެސް މުހިއްމު މެމްބަރެއް. އެހެންވެ ހޮނިހިދު ދުވަހުގެ ނިންމުން ވަރަށް ސާފުވާން ވާނެ،" ރައީސް ވިދާޅުވި އެވެ.\nއެމަނިކުފާނު ވިދާޅުވީ މަޖިލިސް އިންތިޚާބުގައި ރައްޔިތުން ނިންމާ ގޮތަކުން، އުއްމީދުކުރި އަދި ބޭނުންވި ބަދަލުތައް ގެނައުމަށް ހުރަސްއެޅިދާނެ ކަމަށެވެ. އެހެންވެ ވަރަށް ވިސްނުންތެރިކަމާއެކު ވޯޓު ދެއްވުމަށް ރައީސް އެދިވަޑައިގަތެވެ.\nރިޔާސީ އިންތިޚާބުގައި އެމަނިކުފާނު ރައްޔިތުންނަށް ހުށަހެޅުއްވީ މުހިއްމު ވައުދުތަކެއް ކަމަށާއި އެ ވައުދުތަކުން ގައުމަށް ބޭނުންތެރި ބަދަލުތަކެއް ގެނެވޭނެ ކަމަށް ވެސް ވިދާޅުވި އެވެ.\nރައީސް އިބްރާހިމް މުހައްމަދު ސޯލިހު މިއަދު ލަންދޫއަށް ވަޑައިގެން.-- ފޮޓޯ: އެމްޑީޕީ\nކުރީގެ ރައީސް އަބްދުﷲ ޔާމީންގެ ސަރުކާރުން ހިންގާފައިވާ ކޮރަޕްޝަންގެ ވާހަކަތައް ދައްކަވަމުން ރައީސް ވިދާޅުވީ، އޭރު މަޝްރޫއުތައް ހަވާލުކޮށްފައިވާ ގޮތާ މެދު ކަންބޮޑުވެވަޑައިގަންނަވާ ކަމަށެވެ. ހުޅުމާލެ ދެ ވަނަ ފިޔަވަހީގައި ފެނާއި ނަރުދަމާގެ ނިޒާމު ތަރައްގީ ކުރަން މިއަދު ފެށި މަޝްރޫއަކީ ވެސް ކުރީގެ ސަރުކާރުން 42 މިލިއަން ޑޮލަރަށް ސްރީލަންކާގެ ކުންފުންޏަކަށް ދޭން ނިންމި މަޝްރޫއެއް ކަމަށް ވިދާޅުވި އެވެ. ނަމަވެސް މި ސަރުކާރުން ވަނީ އެކަން ބަދަލުކޮށް އެމްޑަބްލިއުއެސްސީއަށް 15 މިލިއަން ޑޮލަރަށް ހަވާލުކޮށްފަ އެވެ.\nރައީސް ވިދާޅުވި ގޮތުގައި ހުޅުމާލޭގެ ދެވަނަ ފިޔަވަހީގެ ކަރަންޓުގެ މަޝްރޫއުއާ މެދު ގޮތެއް ނިންމުން އޮތީ ވެސް ވަރަށް ދަތި އުނދަގޫ ހާލަތެއްގަ އެވެ. އެ ޕްރޮޖެކްޓް ކުރިއަށް ގެންދިއުމަށް 82 މިލިއަން ޑޮލަރަށް ބަޔަކާ ހަވާލުކޮށް އެޑްވާންސް ވަނީ ފައިސާ ދީފަ އެވެ. ސްޓެލްކޯއިން އެ މަޝްރޫއު 32 މިލިއަން ޑޮލަރަށް ހިންގަން އެއްބަސްވެފައިވާ ކަމަށް އެމަނިކުފާނު ވިދާޅުވި އެވެ.\n"މިހިރީ މިދިޔަ ސަރުކާރުގެ ތެރޭގައި ކޮރަޕްޝަނާއި ވައްކަމަށް އަރަައިގެންފައިވާ މިންވަރު. އަޅުގަނޑުމެން ބޭނުންވޭތޯއޭ އެ ތަކުރާރުވާން ރާއްޖޭގައި،" ރައީސް ސުވާލު ކުރެއްވި އެވެ.\nއިތުރު ލިޔުންތައް އެމްޑީޕީ ރައީސް އިބްރާހިމް މުހައްމަދު ސޯލިހް ރައްޔިތުންގެ މަޖިލީހުގެ އިންތިޚާބު 2019


ވިތުރީގެ ޤުނޫތުގެ ޝަރަޙަ –3– DhiSalafiyyah\nވިތުރީގެ ޤުނޫތުގެ ޝަރަޙަ – 3\n17/02/2012 ޙަދީޘާއި އޭގެ ޢިލްމުތައް, ދީންއަލް އަޚް ބިލާލް ޢަބްދުއްސައްތާރު\nމި ބަސްފުޅު ((وَتَوَلَّنِي فِيمَنْ تَوَلَّيْتَ )) މާނައީ މިއަޅާގެ ވަލީކަމުގައި އިބަ އިލާހު، ވޮޑިގަންނަވާފާނދެއެވެ.(އެބަހީ މިއަޅާއަށް ވާގިވެރިވެވޮޑިގަންނަވާ ފަރާތެއްކަމުގައި ވޮޑިގަންނަވާފާނދެއެވެ.) وِلاَيَةގެ ދެވައްތަރެއް ވެއެވެ. އެއީ ޚާއްސަ وِلاَيَة އާއި އާއްމު وِلاَيَة އެވެ.\nއެންމެ ފުރަތަމައީ މުއުމިނުންނަށް ޚާއްސަވެގެންވާ وِلاَيَة އެވެ. ﷲ ތަޢާލާ ވަޙީކުރައްވާފައިވާ ފަދައިންނެވެ. ((اللَّـهُ وَلِيُّ الَّذِينَ آمَنُوا يُخْرِ‌جُهُم مِّنَ الظُّلُمَاتِ إِلَى النُّورِ ۖ وَالَّذِينَ كَفَرُ‌وا أَوْلِيَاؤُهُمُ الطَّاغُوتُ…))﴿٢٥٧﴾- سورة البقرة- މާނަ : “ﷲ އީ، އީމާންވި މީހުންނަށް އެހީތެރިވެ، ވާގިވެރިވެ ވޮޑިގަންނަވާ ރަސްކަލާނގެއެވެ. އެކަލާނގެ، އަނދިރިކަމުގެ ތެރެއިން އަލިކަމަށް އެއުރެން ނެރުއްވައެވެ. އަދި، ކާފިރުވި މީހުންގެ އެކުވެރި ވާގިވެރިންނަކީ، ޝައިޠާނުންނެވެ…” ފަހެ ތިބާ ﷲ ތަޢާލާއަށް ދަންނަވަންވީ، ﷲ ތަޢާލާ، އެކަލާނގެ ޚާއްޞަ ވިލާޔަތްތެރިކަން ތިބާއަށް ދެއްވުމަށެވެ. އެއީ އެއިލާހުގެ ވިލާޔަތްތެރިކަން ޙާޞިލުވި މީހުންނަށްދެއްވާ ޢިނާޔަތާއި، އެއިލާހު ލޯބިވވޮޑިގެންވާ އަދި ރުހިވޮޑިގަންނަވާމަގުގައި ޘާބިތުވުމަށް ތިބާއަށް ތަވްފީޤު ދެއްވުމެވެ.\nދެންއޮތީ ކޮންމެ މީހެއް އޭގައި ހިމެނޭ ޢާއްމު وِلاَيَة އެވެ. ފަހެ، ﷲ ތަޢާލާއީ ކޮންމެ މީހެއްގެ އެހީތެރި ވާގިވެރިފަރާތެވެ. ﷲ ތަޢާލާ ވަޙީކުރައްވާފައިވެއެވެ. ((…حَتَّىٰ إِذَا جَاءَ أَحَدَكُمُ الْمَوْتُ تَوَفَّتْهُ رُ‌سُلُنَا وَهُمْ لَا يُفَرِّ‌طُونَ ))﴿٦١﴾ سورة الأنعام މާނަ : ” …ތިޔަބައިމީހުންގެ ތެރެއިން މީހެއްގެ ގާތަށް މަރު އަތުވެއްޖެނަމަ، އެހިނދު ތިމަންރަސްކަލާނގެ ފޮނުއްވަވާ މަލާއިކަތުން އެމީހަކުގެ ފުރާނަ ހިއްޕަވަތެވެ. އެ މަލާއިކަތުން (އެކަމުގައި) ލަހެއް ފަހެއް ނުކުރައްވާނެތެވެ. “ މި وِلاَيَة ކޮންމެ މީހަކަށްވެސް ޢާއްމުވެގެންވެއެވެ. ދެން ﷲ ތަޢާލާ ޖެހިގެން އައި އާޔަތުގައި ވަޙީކުރައްވާފައި ވެއެވެ. ((ثُمَّ رُ‌دُّوا إِلَى اللَّـهِ مَوْلَاهُمُ الْحَقِّ… )) ﴿٦٢﴾ سورة الأنعام މާނަ: ” ދެން އެއުރެންގެ ޙައްޤު ވަންތަ މައުލާ(އެބަހީ: އެބައިމީހުންގެ ކަންތައްތައް ބައްލެވުމުގައި ޤާއިމުވެ ވޮޑިގެންވާފަރާތް)، ﷲ ގެ ހަޟްރަތަށް އެއުރެން ރައްދުކުރައްވާނެތެވެ… “\nއެހެންނަމަވެސް އަޅުގަނޑުމެން މިފަދައިން ދުޢާކުރާއިރު (( اللهمَّ اجْعَلْنِيْ مِنْ أَوْلِيَائِكَ )) ނުވަތަ ((اللهمَّ تَوَلَّنِي )) ، އަޅުގަނޑުމެން މި އެދެނީ ﷲ ތަޢާލާގެ ޚާއްސަ وِلاَيَة އަށެވެ. ﷲ ތަޢާލާގެ ޚާއްސަ ޢިނާޔަތްތެރިކަމާއި، އެއިލާހު ރުހިވޮޑިގެންވާ މަގުގައި ޘާބިތުވުމުގެ ތަވްފީޤުދެއްވުން އެ ވިލާޔަތުގައި އެކުލެވިގެން ވެއެވެ.


2 vana faharah gunumun ves kuri libunee Saeed ah\nދެވަނަ ފަހަރަށް ގުނުމުން ވެސް ކުރި ލިބުނީ ސައީދަށް\nމާވަށު ދާއިިރާގެ ވޯޓު ދެވަނަ ފަހަރަށް ގުނައިގެން ވެސް ވޯޓް އިތުރުވެ، އެ ދާއިރާގެ ގޮނޑި ކުރީގެ އިކޮނޮމިކް މިނިސްޓަރު އަދި ޕީއެންސީގެ ކެންޑިޑޭޓް މުހައްމަދު ސައީދު ކަށަވަރުކޮށްފި އެވެ.\nއިލެކްޝަން ކޮމިޝަނުން ވަނީ މިދިޔަ އަންގާރަ ދުވަަހު އެދާއިރާގެ ހަތަރު ފޮއްޓެއް ގުނާފަ އެވެ. އެ ދާއިރާއަށް ޕީއެންސީގެ ފަރާތުން ވާދަ ކުރެއްވި ސައީދު ކުރި ހޯއްދެވީ، އެމްޑީޕީގެ ކެންޑިޑޭޓް އިބްރާހިމް ފަލާހުއާ ވާދަކޮށް ފަސް ވޯޓުގެ ތަފާތުންނެވެ.\nއެމްޑީޕީ ކެނޑިޑޭޓް އިބްރާހިމް ފަލާހުގެ ޝަކުވާއާ ގުޅިގެން އިލެކްޝަން ކޮމިޝަނުން އެދާއިރާގެ 69 ފޮއްޓެއް އަލުން ގުނަން ނިންމެވި އެވެ.\nއިއްޔެ ހަވީރު 5:00ގައި ގުނަންފެށި އެދާއިރާގެ 69 ވޯޓް ފޮށި ގުނާ ނިމިފައިވަނީ ރޭދަންވަރެވެ. 69 ވޯޓް ފޮށި ގުނައި އެދާއިރާ ސައީދު ކާމިޔާބު ކުރައްވާފައިވަނީ ހަ ވޯޓްގެ ފަރަގުންނެވެ. 73 ފޮށި ގުނައިގެން މިހާރު ސައީދަށް ލިބޭ ޖުމްލަ ވޯޓްގެ އަދަދަކީ 853 އެވެ. އަދި ފަލާހަށް މިހާރު ލިބެނީ 848 ވޯޓެވެ.\nމާވަށު ދާއިރާގެ 73 ވޯޓް ފޮއްޓެއް ގުނާފައިވާއިރު، ރޭ ވަނީ ބާރަށު ދާއިރާގެ ތިން ވޯޓް ފޮއްޓަކާއި ފޮނަދޫ ދާއިރާގެ ވޯޓް ފޮއްޓެއް ބާތިލް ވޯޓް ގުނާފަ އެވެ. ނަމަވެސް އެދެދާއިރާގެ ނަތީޖާއަކަށް އެއްވެސް ބަދަލެއްނާދެ އެވެ. މީގެ އިތުރުން މިދިޔަ އަންގާރަ ދުވަހުގެ ރޭ ވަނީ މާމިގިލީގައި ބެހެއްޓި ތިން ވޯޓު ފޮށީގެ ބާތިލް ވޯޓު ވެސް ގުނާފަ އެވެ. އެފޮށިތައް ގުނުމުންވެސް ކުރި ހޯއްދެވީ ގާސިމް އިބްރާހިމް އެވެ.\nމުހައްމަދު ސައީދު މަޖިލިސް އިންތިހާބު 2019


"ފައިނު ކައުންސިލް ވާރު ފުޓްސަލް ޗެލެންޖް 2021" ގައި ބައިވެރިވުމުގެ ފުރުޞަތު - R. Fainu Council\n"ފައިނު ކައުންސިލް ވާރު ފުޓްސަލް ޗެލެންޖް 2021" ގައި ބައިވެރިވުމުގެ ފުރުޞަތު\nއިބްރާހީމް ފަހީމް 1:15 AM އިޢުލާން\nމިރަށުގެ ޒުވާނުންގެ މެދުގައި އެކުވެރިކަން އާލާކޮށް މޮޅަށް ފުޓްސަލް ކުޅޭ ޒުވާނުންތަކެއް އުފެއްދުމުގެ މަޤްޞަދުގައި މިކައުންސިލުން ބާއްވާ ފުޓްސަލް މުބާރާތް "ފައިނު ކައުންސިލް ވާރު ފުޓްސަލް ޗެލެންޖް 2021" މި އަހަރުގެ ޑިސެމްބަރ މަހުގެ ތެރޭގައި ބޭއްވުމަށް ވަނީ ހަމަޖެހިފައެވެ. މުބާރާތް ފެށުމަށް ހަމަޖެހިފައިވަނީ 20 ޑިސެމްބަރ 2021 ވަނަ ދުވަހުއެވެ.\nވީމާ، މިމުބާރާތުގައި ބައިވެރިވުމުގެ ފުރުޞަތު މިއަދުން ފެށިގެން 08 ޑިސެމްބަރ 2021 ގެ 13:00 ގެ ނިޔަލަށް ހުޅުވާލަމެވެ. މިމުބާރާތުގައި ބައިވެރިވުމަށް އެދޭ ފޯމް މިކައުންސިލުންނާއި މިކައުންސިލްގެ ވެބްސައިޓުން ލިބެން ހުންނާނެއެވެ. އަދި މުބާރާތުގެ ޤަވާއިދު މިކައުންސިލްގެ ވެބްސައިޓުން ލިބެން ހުންނާނެއެވެ.\nތާރީޚް ހ: 13 ރަބީޢުލްއާޚިރު 1442 ތާރީޚް މ: 17 ނޮވެމްބަރ 2021\nގުޅުންހުރި ފައިލް: މުބާރާތުގެ ޤަވާއިދު ޓީމްލިސްޓް ހުށަހަޅާ ފޯމް\n"ފައިނު ކައުންސިލް ވާރު ފުޓްސަލް ޗެލެންޖް 2021" ގައި ބައިވެރިވުމުގެ ފުރުޞަތު Reviewed by އިބްރާހީމް ފަހީމް on 1:15 AM Rating: 5


ކެލާ ބީޗްގެ ހިތްގައިމު ރީތިކަމުން، އާޝޯޚު ކުރުވާ!\nރާއްޖޭގެ އުތުރުން، ތިލަދުންމަތި އަތޮޅުގެ ރަށެއްކަމުގައިވާ ހއ. ކެލާ އަކީ ކެލާދާއިރާގެ މައިރަށުގެ އިތުރުން ވަރަށް ވެސް ރީތި ހިތްގައިމު ރަށެކެވެ.\nރާއްޖޭގައި ހިމެނޭ އެންމެ ރީތި ރަށްތަކުން އެއް ރަށް ކަމުގައިވާ ކެލާ އަކީ، އެންމެ ރީތި ގޮނޑު ދޮށެއް ނުވަތަ ބީޗެއް ވެސް އޮންނަ ކަމަށް ހިމެނޭ ރަށްތަކުގެ ތެރެއިން، އެންމެ ކުރީ ސަފުގައި ވާދަކުރާ އެއް ރަށެވެ.\nކެލާގެ ގޮނޑުދޮށަށް ޖެހޭ ހިތްގައިމު ނަލަނަލަ ވައިރޯޅިއާއި، ސާފު ހުދު ދޮންވެލިގަނޑުން ހީވަނީ އަތިރިމަތީގައި ހުދުކުލައިގެ ދޫލައެއް ފަތުރާލާފައި އޮންނަހެންނެވެ. ރަށުގެ ވަށައިގެން ފެންނަ ފެހިކަން ގަދަ ގަސްތަކާއި ބިއްލޫރިގަނޑެއްހާ ސާފު ވިލުކުލައިގެ މޫދު ފެނުމުން، އެރަށަށުގެ ގޮނޑުދޮށަށްދާ ގިނަ ބަޔަކު ގިނައިރުތަކެއް ވަންދެން އެތަނުގައި މަޑުކުރަން މަޖުބޫރުވެއެވެ. ސަބަބަކީ އެހިތްގައިމު ގޮނޑުދޮށުން އަވަހަށް ދާހިތް ނުވުމެވެ. ގިނަ ގެސްޓުން ސިފަކުރާ ގޮތުގައި އެއީ ހަމަ އެންމެ "ޕަރފެކްޓް ތެރަޕީ" އެވެ.\nކެލާ ބީޗުގެ ރީތިކަމާއި ޗާލުކަމުގެ ނަތީޖާއެއްގެ ގޮތުން ވަރަށް ގިނަ ދިވެހިންނާއި ފަތުރުވެރިން އެރަށަށް، ޗުއްޓީ ހޭދަ ކޮށްލަން ޒިޔާރަތް ކުރެއެވެ. އެރަށުގައި އުޅޭއިރު، އެއެންމެންގެ މޫނުމަތިން ވެސް ފެންނަނީ އުފާވެރިކަމާއި ހިނިތުންވުމެވެ. ކެލާގެ ޤުދުރަތީ ރީތިކަމާއި ގުޅިލާމެހި، ފިކުރުތަކާއި ހިތް ނުތަނަވަސްކަމުން ދުރުވެފައިވާ މަންޒަރެވެ.\nހިތްހެޔޮ އެކުވެރި ރައްޔިތުންތަކެއް އުޅޭ، ހިތްގައިމު ރީތި ރަށެއް ކަމުގައިވާ ކެލާ ވަނީ މިއަހަރު ނޮވެމްބަރ މަހު ބަންޑޮސް އައިލެންޑް ގައި ބޭއްވުމަށް ހަމަޖެހިފައިވާ "މަޓާޓޯ- މޯލްޑިވްސް ޓްރެވެލް އެވާޑްސް" އަށް ނޮމިނޭޓް ވެފައެވެ. ކެލާ ހިމެނިފައިވަނީ ވެސް "ލީޑިންގ ބީޗް އައިލެންޑް" ކެޓެގަރީގައެވެ.\nރާއްޖޭގެ ފަތުރުވެރި ކަމުގެ ދާއިރާ ކުރިއަރުވަން ކެލާ އިންވެސް ކޮށްފައިވާ ބުރަ މަސައްކަތުންނާއި އެރަށުގެ ހިތްގައިމު ރީތިކަމުން، މިއެވޯޑު ކެލާ އަށް ލިބުން ވެގެން ދާނީ، މުޅި ރާއްޖެއަށް ވެސް ލިބޭ ވަރަށް ބޮޑު ޝަރަފަކަށެވެ.\nއެކި ދާއިރާތަކުގެ ރަށްތަކަށް އޮންލައިންކޮށް ވޯޓު ލެވޭ މިމުބާރާތަށް ވޯޓުލުން ހުޅުވާލެވިފައިވަނީ، މިހިނގާ އޮކްޓޯބަރ މަހުގެ 27 ގެ ނިޔަލަށެވެ. މިމުބާރާތަށް ޕޮއިންޓް ނަގަނީ %60 އެސް.އެމް.އެސް ވޯޓުންނާއި %40 ފަތުރުވެރިންގެ ރިވިއު އިންނެވެ.\nކެލާ ބީޗަށް ވޯޓު ދެއްވަން ބޭނުންފުޅުވާ ފަރާތްތަކުން: MTA KELA 012 ޖެއްސެވުމަށްފަހު 5005 އަށް އެސްއެމްއެސް ފޮނުއްވާލައްވާށެވެ.\nއޮންލައިންކޮށް ވޯޓު ދެއްވަން ބޭނުންފުޅުވާ ފަރާތްތަކުން: http://travelawards.mv/vote/2 މިލިންކު މެދުވެރިކޮށް ވޯޓު ދެއްވޭނެއެވެ.\nކެލާގައި ހިނގި އެކްސިޑެންޓެއްގައި ޒުވާނަކަށް ސީރިއަސް އަނިޔާތަކެއް ވެއްޖެ\nލީޑިންގ ބީޗް އައިލެންޑް އެވާރޑް- ކެލާ އަށް\nkelaa 2017-10-15 19:18:25\nFive sms per number\nH 2017-10-15 21:07:17\nFoto jassavaairu eyge verifaraathah kuredit dhevvun edhen.\nKelaa 2017-10-16 02:02:39\nMa eihme loabi vi , adhives loabivaa kuhjaa ulhryrah ..


Firimeehaa Zuvaabu Nukuraathee Varivaan Edhi Court Ah - Vaguthu\nފިރިމީހާ ޒުވާބުނުކުރާތީ ވަރިވާން އެދި ކޯޓަށް\nފިރިމީހާ ޒުވާބު ނުކުރާތީ އޭނާގެ ގާތުން ވަރިވާން އެދި ޔޫއޭއީ އަންހެނަކު ކޯޓަށް ހިނގައްޖެއެވެ.\nއެ އަންހެން މީހާ ކޯޓަށް މައްސަަލަ ހުށަހަޅާފައި ވަނީ ފިރރިމީހާ އޭނާާއާ ޒުވާބު ނުކުރާތީ އެކަމާއި ކަންބޮޑުވެގެންނެވެ.\n"އޭނާ އަހަންނާއި ޒުވާބެއް ނުކުރޭ، ދެރަވާ ކަމެއްވެސް ނުކުރޭ". އޭ ކޯޓުގައި ބުންޏެވެ.\nއެ އަންހެން މިހާ ބުނީ، ފިރިމީހާ އޭނާ ދެކެވެ ވަރަށް ލޯބިވާ ކަމަށާއި، އެކަން އޭނާއަށް އެހެން ކަމަށެވެ. އަދި އޭނާ އެވަަރަށް ލޯބިވާތީ ގޭގެ ކަންތައްތައްވެސް އޭނާ ލައްވާ ނުކުރާ ކަމަށް ބުނެފައި އެވެ.\n"އަހަރެން ގޭގެ މަސައްކަތް ކުރަންވެސް ޖެހެނީ އޭނާގެ ހުއްދަ ހޯދާއިގެން، އޭނާ ބައެއް ފަހަރު އަހަންނަށް ކައްކާވެސް ހަދާ. އަދި އަހަންނަށް އޭނާ ވަރަށް ރަނގަޅު"، އެ އަންހެން މީހާ ކޯޓުގައި ބުންޏެވެ.\nއިތުރަށް އެ އަންހެން މީހާ ބުނިިގޮތުގައި، އެ ދެމީހުންގެ ކައިވެނީގެ މައްސަލަތަކެއް ނޫޅޭއިރު، އޭނާއަށް ކަމު ނުދަނީ ފިރިމީހާ އޭނާއަށް މާ ރަނގަޅު ވަމުންނެވެ. އަދި އޭނާ ފިރިމީހާއާ ޒުވާބު ކުރަން ބޭނުންވާއިރު، އެކަމަކީވެސް ނުވާ ކަމެއް ކަމަށް އެ އަންހެން މީހާ ބުނެފައި ވެއެވެ.\n"އަހަންނަށް އޭނާއާ ޒުވާބު ކުރަން އުޅޭއިރަށް އަހަންނަށް މައާފްކޮށް އަހަންނަށް ހަދިޔާ ދެނީ"\nއޭނާގެ ފިރިމީހާ ބުނީ، އޭނާ ގޯސްކޮށް ކުރީ ކޮން ކަމެއް ކަން ނޭގޭ ކަމަށެވެ. އަދި އަބަދުވެސް ބޭނުންވަނީ ރަނގަޅު ފިރިއަކަށް ވުމަށް ކަމަށްވެސް އޭނާ ބުންޏެވެ. އަދި އެ މައްސަލަ ކޯޓުން ނެގުމަށް އެދޭ ކަމަށް އެ ފިރިހެން މީހާ ވަނީ ބުނެފައެވެ.\nއެ މައްސަލަަ ކޯޓުން ބޭރުގައި ހައްލު ކުރުމަށް ދެ މީހުންނަށް ވަނީ ފުރުސަތު ދީފައެވެ.\nއޮގަސްޓް 22, 2019 16:31\nމި އަންހެނުންނަށް ހެޔޮގޮތެއް ނެތެއްނު! ރަގަޅުވިޔަސް ކަމަކުނުދޭ ! އަނިޔާކުރިއަސް ކަމަކުނުދޭ !\nއޮގަސްޓް 22, 2019 16:34\nތީއޭނު ފިރިންނަކީ. ކޮންކަހަލަ އަންހެނެއްތަމީ.\nއަހަރެންވެސް ތިކަހަލަ ފިރިޔެކޭ ބޭނުން ވެގެން މިއުޅެނީ ‘ އެކަމަކު މިރާއްޖޭގަ ނޫޅޭނެ ތިކަހަލަ ރަނގަޅު އަނބިމީހާ ދެކެ ލޯބިވާ ފިރިން ، ފިރިން ލޯބިވަނީ ވަގު “ ބިޓުން” ދެކެ ޖަނާއި މާލާއި، ފުރާނަ ވެސް ދީފާނެ ، އަނބިމީހާ އަށް ނުދޭނެ އެއްވެސް އެއްޗެއް ދޭނީ “ އަނިޔާ” އެއީ ފިރިންގެ ފަރާތުން ލިބޭ ހަދިޔާ އަކީ !!\nއޮގަސްޓް 22, 2019 17:22\nއަޅެ އެސޮރު މަށަށްލިބޭނެނަމަ\nއޮގަސްޓް 22, 2019 19:11\nހޭބުއްދި ފިލާގޮސްފަ ހުރި އަންހެނަކީބާ\nއޮގަސްޓް 23, 2019 00:11


Alif akee mihaaru Anti bullying ambassador eh noon: Education | Mihaaru\nއާލިފަކީ މިހާރު އެންޓި ބުލީން އެމްބެސަޑަރެއް ނޫން: އެޑިއުކޭޝަން\n24 މާޗް 2019 - 16:02 13 comments\nބުލީކުރުމާ ދެކޮޅަށް މަސައްކަތް ކުރަން ހަމަޖެއްސި އާލިފް ނަސީރަކީ މިހާރު އެމްބެސެޑަރެއް ނޫންކަމަށް އެޑިއުކޭޝަން މިނިސްޓްރީން މިއަދު ބުނެފި އެވެ.\nއެ މިނިސްޓްރީގެ އޮފިޝަލަކު ވަނީ އާލިފް، 21، އަކީ މިހާރު އެންޓި ބުލީން އެމްބެސެޑަރު ނޫންކަން ކަށަވަރުކޮށްދެއްވައިފަ އެވެ. ނަމަވެސް އޭނާ އެ މަގާމުން ވަކިވީ ކަމެއް ނުވަތަ ވަކިކުރީކަމެއް ސާފެއް ނުވި އެވެ.\nސްކޫލު މާހައުލުގައި ބުލީކުރުމާ ދެކޮޅަށް އަމަލުކުރާނެ އުސޫލެއް ހަދައި އެކަންތަކާ ދެކޮޅަށް މަަސައްކަތްކުރާނެ އެމްބެސަޑަރަކަށް އާލިފް ހަމަޖައްސައި އެކަމުގެ ލިޔުން ހަވާލުކުރީ މިދިޔަ މަހުގެ 13 ވަނަ ދުވަހު އެވެ. އެއާ އެކު އޭނާއާ ގުޅޭ ގޮތުން ތަފާތު ވާހަކަތައް ދައްކައި ތުހުމަތުތަކެއް ކުރި އެވެ. އޭގެ ތެރޭގައި އަންހެން ކުދިން ބްލެކްމެއިލްކުރުމާއި ފުރައްސާރަކުރުން ފަދަ ތުހުމަތުތައް ކޮށްފައިވެ އެވެ.\nއެ މައްސަލަ ފެންމަތިވުމާއެކު އެޑިއުކޭޝަން މިނިސްޓަރު ޑރ. އައިޝަތު އަލީ ވިދާޅުވީ އާލިފްގެ ނަން ހަމަޖެއްސީ މިނިސްޓްރީގެ އިތުބާރުކުރެވޭ މުވައްޒަަފުން ނަން ހުށަހެޅުމުންނެވެ. އަދި އާލިފާ ގުޅޭ މައުލޫމާތު ސާފުކުރިއިރު ކަންބޮޑުވާން ޖެހޭ އެއްވެސް ކަމެއް ފާހަގަ ނުވި ކަމަށް ވިދާޅުވި އެވެ.\nޖިންސީ ފުރައްސާރަކުރުމާ ދެކޮޅަށް އެޑިއުކޭޝަން މިނިސްޓްރީން އަބަދުވެސް ގެންގުޅޭނީ ޒީރޯ ޓޮލެރެންސް ކަމަށާއި އެކަމާ ގުޅިގެން ކުރަންޖެހޭ ކަންކަން ކުރާނެ ކަމަށް މިނިސްޓަރު ކުރިން ކުރެއްވި ޓްވީޓެއްގައި ވިދާޅުވި އެވެ.\nތުހުމަތުތަކާ ގުޅިގެން އާލިފް މިިދިޔަ މަހު ކުރި ޓްވީޓުގައި ވަނީ އޭނާއާ ގުޅޭ ގޮތުން ކުރި ތުހުމަތުތަކަށް އެއްބަސްވެފައި އެވެ. އޭނާ ބުނީ އެހެން މީހުންނަށް ކުށްކުރެވޭ ފަދައިން އޭނާއަށް ވެސް ގޯސްކޮށް ކަންތައް ކުރެވިފައިވާ ކަމަށެވެ. އެހެންވެ އެކަމަށް ވަނީ މައާފަށް އެދިފަ އެވެ.\nއާލިފަކީ އެކި ކަންކަމާ ގުޅޭ ތަފާތު ވީޑިއޯތައް ހަދާ ވްލޮގަރެކެވެ. މީގެ ކުރިން ލެކިއުޓާއި ލޮޓަސް ފިހާރަ އާއި ބައިސްކޯފު ފަދަ ތަންތަނާ ގުޅިގެން އޭނާ ވަނީ މަސައްކަތްކޮށްފަ އެވެ. ނަމަވެސް ތުހުމަތުތަކާ ގުޅިގެން އެތަންތަނުން ވަނީ އާލިފާ ގުޅިގެން މަސައްކަތްކުރުން ހުއްޓާލައިފަ އެވެ.


Maafuttai Kudahuvadhoo in ves Omicron fenijje! | Hurihaa.mv\nމާފުއްޓާއި ކުޑަހުވަދޫން ވެސް އޮމިކްރޯން ފެނިއްޖެ!\nPublished on 11 Jan 2022, 12:00\nކޮވިޑް-19ގެ އޮމިކްރޯން ވޭރިއެންޓް ކ. މާފުއްޓާއި ދ. ކުޑަހުވަދޫން ފެނިއްޖެ އެވެ.\nދުނިޔޭގެ ގިނަ ގައުމުތަކުގައި މިވަގުތު ފެތުރެމުންދާ އޮމިކްރޯން ރާއްޖެއިން ވެސް ފެނިފައިވާއިރު، ރާއްޖޭގައި ވެސް ކޮވިޑުގެ އަދަދުތައް މައްޗަށް ދާން ވަނީ ފަށައިފަ އެވެ.\nހެލްތު ޕްރޮޓެކްޝަން އޭޖެންސީ(އެޗްޕީއޭ)ން ބުނީ މިހާތަނަށް 8 ދިވެއްސަކަށް އޮމިކްރޯން ވޭރިއަންޓް ޖެހިފައިވާ ކަމަށެވެ. އަދި ރާއްޖެއިން 19 ފަތުރުވެރިއަކަށް ވެސް އޮމިކްރޯން ޖެހިފައިވާ ކަމުގެ މައުލޫމާތުލިބެ އެވެ.\nއޭގެ އިތުރުން ރާއްޖޭގައި ދުވަހެއް ދުވަހަކަށް ކޮވިޑް ފެތުރެމުންދަނީ، އޮމިކްރޯންގެ ސަބަބުން ކަމަށް މިހާރު ކުރިއަށްދާ ނޫސްވެރިންގެ ބައްދަލުވުމުގައި ހެލްތު މިނިސްޓްރީގެ ސްޓޭޓް މިނިސްޓަރު ޑރ. ޝާހް މާހިރު ވަނީ ވިދާޅުވެފަ އެވެ.\nރާއްޖެއިން އެންމެ ފުރަތަމަ އޮމިކްރޮން ވޭރިއަންޓް ހުރި މީހަކު ފެނުނީ ނޮވެމްބަރު މަހު 27 ވަނަ ދުވަހު ރާއްޖެ އައި ޓޫރިސްޓެއްގެ ގައިންނެވެ.\nމާލެއާއި އަތުޅުތެރޭގައި ކޮވިޑަށް ޕޮޒިޓިވްވާ އަދަދު އިތުރު ވެގެން ގޮސްފައިވާއިރު މާލެ ސަރަހައްދުން ދަތުރު ކުރާއިރު އިއްޔެއިން ފެށިގެން ޕީސީއާރު ނެގެޓިވް ނަތީޖާއެއް ވެސް ބޭނުންވާ ގޮތަށް އުސޫލެއް ވަނީ އެކުލަވާލާފަ އެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) ރާއްޖެ މިއަދު ކ، މާފުށި ކޮވިޑް-19 ދ. ކުޑަހުވަދޫ


Aladdin ge aa trailer in ginie ah malaamayi\nޓްރެއިލާގައި ފެންނަ "ޖީނީ" އާއި ކާޓޫނުގައި ފެންނަ ކެރެކްޓާ --\nނަވާރަސަތޭކަ ނުވަދިހަ ދެވަނަ އަހަރު ޑިޒްނީއިން އުފެއްދި އެލާޑިން ކާޓޫނުގެ ރީމޭކް ފިލްމު އެލާޑިންގެ ފުރަތަމަ ޓްރެއިލާ ނެރެފި އެވެ. އެލާޑިން ކާޓޫނަށް ލޯބި ކުރި ބެލުންތެރިން ކެތްމަދުވެފައި ތިބި އެލާޑިން ފިލްމުގެ ޓްރެއިލާއަށް ފަހު ބެލުންތެރިންގެ ހިތް މަރު ވެއްޖެ އެވެ.\nފިލްމުގެ ފުރިހަމަ ޓްރެއިލާ އެއް ނުނެރެ ގިނަ ދުވަސްތަކެއް ވަންދެން އިންތިޒާރުގައި ބެހެއްޓުމަށްފަހު ޓްރެއިލާ ދޫކޮށްލުމުން ބެލުންތެރިންގެ ގިނަ ފާޑު ކިޔުންތަކެއް އަމާޒުވި އެވެ. ބެލުންތެރިން އެންމެ ފުރަތަމަ ވެސް އަޅައިގަތީ މި ފިލްމުގައި އަދި ކާޓޫނުގައިވެސް ނުބައި ރޯލު ކުޅޭ އަދި ޑިޒްނީ ވިލަންސް ގެ ތެރެއިން އެންމެ "ނުބައި" ވިލަން ޖަފާރްގެ ހުރި ހިމަ އަޑަށެވެ.\nކާޓޫނުގައި ވެސް ޖަފާރްގެ އަޑަކީ ވަރުގަދަ އަޑެކެވެ. ފިލްމުގެ ޓްރެއިލާ އިން ޖަފާރް އިވެނީ ވަރަށް އޯގާތެރި އަޑެއްގެ ގޮތުގައި ކަމަށް ގިނަ ބަޔަކު ބުނެ ދަނީ ފާޑު ކިޔަމުންނެވެ. އަދި މިއީ ވިލަން އަކަށް އެންމެ އެކަށޭނަ އަޑު ނޫން ކަމަށާއި މީހާގެ އެކްޓިން އާ އެއްވަރަށް އަޑުވެސް މުހިއްމު ރޯލެއް ކުޅޭ ކަމަށް ބުނެ އެވެ.\nދެވަނަ ކަމަކަށް ބެލުންތެރިން ފާހަގަކޮށްފައިވަނީ ފިލްމުގައި އެލާޑިން އަދި ޖޭސްމިން ނެގުމަށްފަހު ލީޑް ރޯލަކުން ފެންނާނެ ޖީނީ އަށެވެ. ޓްރެއިލާގައި ޖީނީ ދައްކުވައިދީފައިވަނީ ވަރަށް "ހަޑި"ކޮށް ކަމަށާއި އެއަށް ވުރެ މޮޅު ގޮތަކަށް ގެނެވިދާނެ ކަމަށް ސޯޝަލް މީޑިއާގައި އެކި ފަރާތްތަކުން ބުނެ އެވެ. "އެލާޑިން"އަށް ލޯބި ކުރާ މީހުން ބުނި ގޮތުގައި ޖީނީ ބޮޑަށް ވައްތަރު ވަނީ، "ޝްރެކް"ގައިގައި ނޫ ކުލަ ޖެއްސުމުން ހުންނާނެ ގޮތަށް ކަމަށް ބުނެ ސޯޝަލް މީޑިއާގައި ދަނީ ޖޯކު ޖަހަމުންނެވެ.\nމި ދެ ކެރެކްޓާއަށް ލިބުނު ފާޑު ކިޔުމާ އެއްވަރަށް ފިލްމުގައި އެލާޑިން އަދި ޖޭސްމިންގެ ފެނިލުން ކަމުދާ ކަމަށްވެސް އެކި ފަރާތްތަކުން ބުނެ އެވެ. އަދި ބައެއް މަންޒަރުތަކުން ހީވަނީ އަސްލު ކާޓޫނު ފެންނަހެން ކަމަށް ބުނެ ތައުރީފުވެސް ވަނީ ކޮށްފަ އެވެ.\nޑިޒްނީ އިން ނެރޭ ލައިވް އެކްޝަން ފިލްމުގެ ޓްރެއިލާ ޔޫޓިއުބް އަށް އަޕްލޯޑް ކުރުމާއެކު ތިން މިލިއަނަށް ވުރެ ގިނަ މީހުން ބެލިއަސް، މި ޓްރެއިލާއަށް ލައިކްސް އަށްވުރެ ގިނައިން ލިބިފައި ހުރީ ޑިސްލައިކްސް އެވެ. ޑިޒްނީ ފިލްމެއްގެ ޓްރެއިލާއަށް 38ހާސް މީހުން ޑިސްލައިކް ލިބުމަކީ ޑިޒްނީގެ އަގު ވެއްޓޭ ކަމެއް ކަމަށް ހޮލީވުޑްގެ ނޫސތަކުން ބުނެ އެވެ.\nއެލާޑިން ކާޓޫނަށްފަހު 26 އަހަރުފަހުން ޑިޒްނީއިން ލައިވް އެކްޝަން ފިލްމު ގެނެސްދޭއިރު، އެލާޑިންގެ ރޯލުން ފެންނާނީ މުޅިން އަލަށް ފިލްމަކުން ފެނިގެންދާނެ މިސްރުގެ އެކްޓަރު މީނާ މަސްއޫދު އެވެ. އަދި ޕްރިންސަސް ޖޭޒްމިން ގެ ރޯލުގައި ނައޯމީ ސްކޮޓް އެވެ.


Kurunba Fenun Libey Baeh Faidhaa Thah\nކުރުނބާ ފެނުން ލިބޭ ބައެއް ފައިދާތައް\n11 މަސް,2ހަފްތާ,6ދުވަސް, 18 ގަޑި, 39 މިނެޓް, 47 ސިކުންތު ކުރިން 6100އައިޝަތު ޝިމްނާ\nކުރުނބާ ފެނަކީ އޭގައި ގިނަ ފައިދާތަކެއް ހިމެނޭ އެއްޗެކެވެ. ދިވެހިން ޒަމާނުއްސުރެ ކުރުނބާ ފަނި ބޭނުންކުރަމުން އައި ނަމަވެސް އޭގެއިން ލިބޭ ފައިދާތައް އިނގޭ މީހުން މަދެވެ. މި ލިއުމުގައި ގެނެސްދޭނީ ކުރުނބާ ފަނިން ލިއްބައިދޭ ބައެއް ފައިދާތަކެވެ.\n* ލޭގެ ޕްރެޝަރު އެއްވަރެއްގައި ހިފެހެއްޓުމަށް އެހީތެރިވެދޭ\nދިރާސާ ތަކުން ދައްކާ ގޮތުގައި ކުރުނބާ ފެން ބޯ ކަމުގައިވާ ނަމަ ލޭ ދައުރުވުން ފަސޭހަވެގެންދެއެވެ. އަދި ލޭގެ ޕްރެޝަރު ދަށްކޮށް އެއްވަރެއްގައި ހިފަހެއްޓިފައި ހުރެއެވެ. އޭގެ ސަބަބުން ހިތުގެ މައްސަލަތަކާއި ހާޓްއެޓޭކްސް ޖެހުމުން ދުރުކޮށް ދެއެވެ.\n* ބަރުދަން ލުއިކޮށްދިނުމަށް އެހީތެރިވެދޭ\nއަހަރެމެންގެ ތެރެއިން ގިނަ މީހުންނަކީ ބަރުދަން ލުއި ކުރުމަށް މަސައްކަތް ކުރާ މީހުންނެވެ. އެގޮތުން ކުރުނބާ ފެނަކީ އޭގައި ފެޓްގެ ބައި މަދުއެއްޗަކަށް ވުމުން، ބަރުދަން ލުއި ކުރުމަށް މަސައްކަތް ކުރާ މީހުންގެ ޑައިޓްގައި ހިމެނިދާނެއެވެ. ކުރުނބާ ފެން ބޯކަމުގައިވާނަމަ ބަނޑުފުރިފައިވާ ކަމުގެ އިހުސާސް ކުރެވޭނެއެވެ. އަދި ބަނޑުހައި ނުވެ ގިނަ އިރު ހުންނާނެއެވެ.\n* ދިފާއީ ނިޒާމް ވަރުގަދަ ކޮށްދޭ\nކުރުނބާ ފެނަކީ އޭގައި ގިނަ އަދަދެއްގެ ނިއުޓްރިއެންޓްސް އަދި ވިޓަމިންސް ހިމެނެއެވެ. އަދި އޭގައި ހިމެނޭ ވައިރަލް އަދި ބެކްޓީރިއާ ތަކާއި ހަނގުރާމަ ކުރާ މާއްދާތަކުގެ ސަބަބުން ހަށިގަނޑުގެ ދިފާއީ ނިޒާމް ވަރުގަދަވެ، ވައިރަލް ހުންތަކާއި ރޯގާ ތަކުން ހަށިގަނޑު ދުރުކޮށްދެއެވެ.\n* މާބަނޑު އަންހެނުންނަށް\nޑޮކްޓަރުން އާންމުކޮށް މާބަނޑު އަންހެނުނަށް ކުރުނބާ ފެން ބުއިމަށް ނަސޭހަތްތެރިވެއެވެ. އޭގެ ސަބަބުން ބަނޑުހަރުވުމާއި، މެއިން ދިލަނެގުމުން ދުރުކޮށްދިނުމުގެ އިތުރުން ހަޖަމްކުރުމަށް ފަސޭހަވެގެންދެއެވެ.\n* ކިޑްނީގެ މަސައްކަތްތައް ހަލުވިކޮށްދޭ\nކުރުނބާ ފެނުގައި ހިމެނޭ މިނަރަލްސްއާއި، ޕޮޓޭޝިއަން އަދި މެގްނީސިއަމްގެ ސަބަބުން ކިޑްނީގެ އެކި ބަލިތަކުން މީހާ ދުރުކޮށްދެއެވެ.\nމީގެ އިތުރުންވެސް ކުރުނބާ ފެނަކީ އޭގައިން އެތައް ފައިދާތަކެއް ލިއްބައިދޭ އެއްޗެކެވެ. އޭގައި ހިމެނޭ ސިއްހަތަށް ފައިދާ ހުރި މާއްދާތަކުގެ ސަބަބުން ހަންގަނޑާއި، ނިޔަފަތިތަކާއި އަދި ބޮލުގެ އިސްތަށިގަނޑަށްވެސް އެތައް ފައިދާތަކެއް ކުރެއެވެ. އެހެން ކަމުން ކުރުނބާފަނި ކެއުމުގައި ހިމެނުމަކީ ވަރަށް މުހިއްމު ކަމެކެވެ.\n50.00% 0% 50.00% 0%